CELEX: 32017R0677
Language: et
Date: 2017-04-10 00:00:00
Title: Komisjoni rakendusmäärus (EL) 2017/677, 10. aprill 2017, millega pikendatakse erandit nõukogu määrusest (EÜ) nr 1967/2006 seoses teatavates Hispaania (Murcia) territoriaalvetes väikese plankmudila (Aphia minuta) püüdmiseks kasutatavate paadinootade miinimumkaugusega rannikust ja vee miinimumsügavusega nende kasutamisel

11.4.2017   
            
            
               ET
            
            
               Euroopa Liidu Teataja
            
            
               L 98/4
            
         KOMISJONI RAKENDUSMÄÄRUS (EL) 2017/677,
   10. aprill 2017,
   millega pikendatakse erandit nõukogu määrusest (EÜ) nr 1967/2006 seoses teatavates Hispaania (Murcia) territoriaalvetes väikese plankmudila (Aphia minuta) püüdmiseks kasutatavate paadinootade miinimumkaugusega rannikust ja vee miinimumsügavusega nende kasutamisel
   EUROOPA KOMISJON,
   võttes arvesse Euroopa Liidu toimimise lepingut,
   võttes arvesse nõukogu 21. detsembri 2006. aasta määrust (EÜ) nr 1967/2006, mis käsitleb Vahemere kalavarude säästva kasutamise majandamismeetmeid, (1) eriti selle artikli 13 lõiget 5,
   ning arvestades järgmist:
   
               (1)
            
            
               Määruse (EÜ) nr 1967/2006 artikli 13 lõike 1 kohaselt on keelatud veetavate püügivahendite kasutamine rannikust kuni 3 meremiili kaugusel või kuni 50 m kaugusel samasügavusjoonest, kui kõnealune sügavus saavutatakse rannikule lähemal.
            
         
               (2)
            
            
               Liikmesriigi taotluse korral võib komisjon teha erandi määruse (EÜ) nr 1967/2006 artikli 13 lõikest 1, tingimusel et täidetud on teatavad artikli 13 lõigetes 5 ja 9 sätestatud tingimused.
            
         
               (3)
            
            
               Komisjon sai 17. aprillil 2012 Hispaanialt taotluse erandi tegemiseks kõnealuse määruse artikli 13 lõike 1 esimesest lõigust paadinootade kasutamiseks väikese plankmudila (Aphia minuta) püüdmise eesmärgil Murcia autonoomse piirkonna territoriaalvetes.
            
         
               (4)
            
            
               Kalanduse teadus-, tehnika- ja majanduskomitee (STECF) hindas 2013. aastal Hispaania eranditaotlust ja sellega seotud majandamiskava projekti.
            
         
               (5)
            
            
               Hispaania võttis oma majandamiskava vastu 27. märtsil 2013 (2).
            
         
               (6)
            
            
               Komisjoni rakendusmäärusega (EL) nr 773/2013 (3) tehti erand artikli 13 lõike 1 esimesest lõigust kuni 31. detsembrini 2016.
            
         
               (7)
            
            
               Hispaania esitas komisjonile 2013. aasta juunis, 2014. aasta septembris, 2015. aasta juulis ja 2016. aasta juulis majandamiskava rakendamist käsitlevad teaduslikud aruanded.
            
         
               (8)
            
            
               13. juulil 2016 palusid Hispaania ametiasutused komisjonil pikendada erandi kehtivust pikemaks ajaks kui 31. detsember 2016. Hispaania esitas ajakohase teabe, mis õigustab erandi pikendamist.
            
         
               (9)
            
            
               STECF hindas 2016. aastal Hispaania erandi pikendamise taotlust ja sellega seotud majandamiskava projekti.
            
         
               (10)
            
            
               Hispaania taotletud erand vastab määruse (EÜ) nr 1967/2006 artikli 13 lõigetes 5 ja 9 sätestatud tingimustele.
            
         
               (11)
            
            
               Kõnealuses merepiirkonnas esinevad erilised geograafilised piirangud, kuna mandrilava ei ulatu kaugele ja sihtliiki on vaid teatavates piirkondades.
            
         
               (12)
            
            
               Paadinootadega püügiks ei ole võimalik kasutada muid püügivahendeid ja püük ei mõjuta märkimisväärselt merekeskkonda.
            
         
               (13)
            
            
               Hispaania taotletud erand mõjutab vaid väheseid laevu (27 laeva).
            
         
               (14)
            
            
               Majandamiskavaga tagatakse, et tulevikus püügikoormust ei suurendata, sest kalapüügiload väljastatakse Hispaania poolt juba eelnevalt püügiloa saanud konkreetsele 27 laevale, mille koguvõimsus on 1 211 kW.
            
         
               (15)
            
            
               Kõnealused laevad on lisatud nimekirja, mis on edastatud komisjonile vastavalt määruse (EÜ) nr 1967/2006 artikli 13 lõike 9 nõuetele.
            
         
               (16)
            
            
               Majandamiskavaga tehakse muudatusi, millega tõhustatakse püügioperatsioone, täpsemalt: i) pakutakse võimalust rakendada lubatud püügihooaja paindlikku alguskuupäeva sõltuvalt ilmastikutingimustest, ii) kehtestatakse suurim päevane lubatud püügimäär aluse, päeva ja töötavate kalurite kohta, iii) muudetakse piirväärtusi vastavalt 2012.–2016. aasta teadusandmetele, iv) kehtestatakse meetmed kalapüügilubade üleandmise piiramiseks ja v) moodustatakse juhtkomisjon, millesse kuuluvad kalandussektori ametivõimud, teadlased ja sidusrühmad.
            
         
               (17)
            
            
               Asjaomane püügitegevus vastab määruse (EÜ) nr 1967/2006 artikli 4 lõike 1 nõuetele, millega erandina lubatakse kala püüda kaitsealuste elupaikade kohal, kui see toimub teatavatel tingimustel (mererohuga kaetud ala puudutamata).
            
         
               (18)
            
            
               Määruse (EÜ) nr 1967/2006 artikli 8 lõike 1 punktis h sätestatud nõuet ei kohaldata, sest see on seotud traaleritega.
            
         
               (19)
            
            
               Seoses nõudega järgida artikli 9 lõiget 3, millega kehtestatakse võrgusilma alammõõdud, märgib komisjon, et Hispaania andis kooskõlas määruse (EÜ) nr 1967/2006 artikli 9 lõikega 7 oma majandamiskavas loa teha kõnealustest sätetest erand, arvestades, et asjaomane püük on väga selektiivne, mõjutab merekeskkonda väga vähe ja seda ei mõjuta artikli 4 lõike 5 sätted.
            
         
               (20)
            
            
               Hispaania majandamiskava hõlmab kalapüügi seire meetmeid, täites seega nõukogu määruse (EÜ) nr 1224/2009 (4) artiklis 14 sätestatud tingimused.
            
         
               (21)
            
            
               Asjaomane püügitegevus ei häiri teiste laevade tegevust.
            
         
               (22)
            
            
               Paadinootadega püük on reguleeritud Hispaania majandamiskavaga, millega tagatakse, et määruse (EÜ) nr 1967/2006 III lisas esitatud liikide püük oleks minimaalne.
            
         
               (23)
            
            
               Paadinootadega püügi eesmärk ei ole püüda peajalgseid.
            
         
               (24)
            
            
               Hispaania majandamiskava hõlmab kalapüügi seire meetmeid, nagu on ette nähtud määruse (EÜ) nr 1967/2006 artikli 13 lõike 9 kolmandas lõigus.
            
         
               (25)
            
            
               Seetõttu tuleks taotletud erandit lubada.
            
         
               (26)
            
            
               Hispaania peaks esitama komisjonile aruande ettenähtud ajaks ja kooskõlas Hispaania majandamiskavas kehtestatud seirekavaga.
            
         
               (27)
            
            
               Erandi kehtivusaja piiramine annab võimaluse võtta viivitamata parandavaid majandamismeetmeid juhul, kui majandamiskava seire osutab püütava liigi kehvale kaitsestaatusele, samuti võimaldab piiratud kehtivusaeg koguda paremaid teadusandmeid majandamiskava täiustamiseks.
            
         
               (28)
            
            
               Erandit tuleks seepärast kohaldada kuni 31. detsembrini 2019.
            
         
               (29)
            
            
               Käesoleva määrusega ettenähtud meetmed on kooskõlas kalanduse ja vesiviljeluse komitee arvamusega,
            
         ON VASTU VÕTNUD KÄESOLEVA MÄÄRUSE:
   Artikkel 1
   Erand
   Määruse (EÜ) nr 1967/2006 artikli 13 lõiget 1 ei kohaldata Murcia autonoomse piirkonna rannikuäärsetes territoriaalvetes väikese plankmudila (Aphia minuta) püüdmiseks paadinootadega, mida kasutatakse laevades:
   
               a)
            
            
               mis on registreeritud Murcia autonoomse piirkonna loomakasvatus- ja merendusdirektoraadi hallatavas ametlikus laevastikuregistris;
            
         
               b)
            
            
               millega on kala püütud üle viie aasta ning mis ei ole kaasatud kehtestatud püügikoormuse suurendamisse tulevikus ning
            
         
               c)
            
            
               millel on püügiluba ja mis tegutsevad Hispaania poolt vastavalt määruse (EÜ) nr 1967/2006 artiklile 19 vastu võetud majandamiskava (edaspidi „majandamiskava“) kohaselt.
            
         Erandit kohaldatakse kuni 31. detsembrini 2019.
   Artikkel 2
   Seirekava ja aruanne
   Hispaania esitab komisjonile kolme aasta jooksul alates käesoleva määruse jõustumisest aruande, mis on koostatud vastavalt artikli 1 esimese lõigu punktis c osutatud majandamiskavas kehtestatud seirekavale.
   Artikkel 3
   Jõustumine
   Käesolev määrus jõustub järgmisel päeval pärast selle avaldamist Euroopa Liidu Teatajas.
   
      Käesolev määrus on tervikuna siduv ja vahetult kohaldatav kõikides liikmesriikides.
      Brüssel, 10. aprill 2017
      
         
            Komisjoni nimel
         
         
            president
         
         Jean-Claude JUNCKER
      
   
   
      (1)  ELT L 36, 8.2.2007, lk 6.
   
      (2)  Viidatud Murcia piirkonna ametlik teataja nr 78, 6.4.2013, lk 13950.
   
      (3)  Komisjoni 12. augusti 2013. aasta rakendusmäärus (EL) nr 773/2013, millega kehtestatakse erand nõukogu määrusest (EÜ) nr 1967/2006 seoses teatavates Hispaania (Murcia) territoriaalvetes väikese plankmudila (Aphia minuta) püüdmiseks kasutatavate paadinootade miinimumkaugusega rannikust ja vee miinimumsügavusega nende kasutamisel (ELT L 217, 13.8.2013, lk 28).
   
      (4)  Nõukogu 20. novembri 2009. aasta määrus (EÜ) nr 1224/2009, millega luuakse ühenduse kontrollisüsteem ühise kalanduspoliitika eeskirjade järgimise tagamiseks, muudetakse määrusi (EÜ) nr 847/96, (EÜ) nr 2371/2002, (EÜ) nr 811/2004, (EÜ) nr 768/2005, (EÜ) nr 2115/2005, (EÜ) nr 2166/2005, (EÜ) nr 388/2006, (EÜ) nr 509/2007, (EÜ) nr 676/2007, (EÜ) nr 1098/2007, (EÜ) nr 1300/2008, (EÜ) nr 1342/2008 ning tunnistatakse kehtetuks määrused (EMÜ) nr 2847/93, (EÜ) nr 1627/94 ja (EÜ) nr 1966/2006 (ELT L 343, 22.12.2009, lk 1).